
Lucifer evolúciója
A forgalmazási modellváltás hatása a sorozatok elbeszélésére
Rezümé
Dolgozatomban a televíziós szériák fogalmazási rendszerében létrejött és működő külső normák tartalomra és történetmesélésre gyakorolt hatásait vizsgáltam meg a Lucifer című televíziós sorozat példáján keresztül. Azért választottam ezt a szériát, mert a hat évados Lucifer a harmadik évadát követően otthonváltáson ment keresztül, a Fox hálózatról átkerült a Netflix streamingszolgáltatóra, ugyanakkor a legfontosabb alkotóit és a gyártóját megtartotta. Ezért két egyenlő hosszúságú szakasz állt rendelkezésemre az elemzéshez és az egyetlen változó tényező a forgalmazó volt.
A sorozat vizsgálata során megállapítottam, hogy a forgalmazói döntések valóban nagy hatással vannak a sorozatok elbeszélésére (narratív felépítésére és tartalmára egyaránt), a Luciferben számos változást észleltem. Ezeket öt szempont alapján vizsgáltam: megnéztem magában a sorozat struktúrájában, az epizódok felépítésében, a karakterek kezelésében és kapcsolataiban, a látványvilágban, valamint a tartalomszabadságban bekövetkezett eltéréseket. A Lucifer sorozat elbeszélésének átalakulása arra is rávilágít, hogy a hagyományos és a streaming médiában eltérő külső normák intézményesültek. A sorozatban látható változások abból fakadnak, hogy a két forgalmazója eltérő terjesztési, gyártási és promóciós stratégiát alkalmaz.
A médiaiparban jelenlegi zajló folyamatok és tendenciák vizsgálata alapján arra a következtetésre jutottam, hogy mára a Netflix stratégiája vált sikeresebbé és a Netflixhez hasonló streamingszolgáltatók hatalomátvételével a tartalomfogyasztási szokásaink is átalakultak. Ugyanakkor konkrétan a Lucifer televíziós sorozat sikerével kapcsolatban azt állapítottam meg – miután arra a konklúzióra jutottam, hogy a Lucifer esetében működött a váltás és nagyobb sikerre talált az új otthonába –, hogy azt nem lehet általános érvényűnek tekinteni, ugyanis túl sok egyedi tényezőből állt össze: egy másik sorozattal, Az ítélet: család című kultikus szitkommal összevetve láthatóvá vált, hogy az utóbbi, bár hasonló feltételekkel került át a Netflixre, ott mégsem tudott sikeressé válni.



